**"КРАЙ БЕЛАРУСКІ МНЕ ДАРАГІ I БЛІЗКІ"**

**Літаратурная кампазіцыя**

Не можаш ты мяне пазбавіць мовы,

Змяніць мой лёс уладаю сваёй,

Не ты мяне абрала – вязень твой

Абраў цябе на тэрмін пажыццёвы...

(А. Куляшоў "Да паэзіі")

**Вядучы 1.** Вялікі нямецкі паэт І.В. Гётэ казаў: "Той, хто хоча зразумець паэта, павінны ісці ў ягоны край". Рызыкнем перафразаваць гэтыя словы: "Хто хоча зразумець краіну паэта, няхай ідзе ў яго паэзію". Суровая і пяшчотная, светлая і трагічная, добразычлівая Беларусь паўстае перад кожным, хто датыкнецца да арыгінальнай і велічнай паэзіі Аркадзя Аляксандравіча Куляшова.

**Вядучы 2.** Нарадзіўся А.А. Куляшоў 6 лютага 1914 г. у вёсцы Саматэвічы Касцюковіцкага раёна Магілёўскай вобласці ў сям'і настаўнікаў. Несумненна, на станаўленне духоўнай асобы будучага знакамітага паэта істотны ўплыў аказвалі бацькі. Бацька яго, Аляксандр Мікалаевіч, нядрэнна спяваў, нават некаторы час удзельнічаў у народным хоры. Была слыннай пявунняй і маці – Кацярына Фамінічна. Гэты песенны генетычны код выяўляўся па рознаму у пазнейшыя гады ў паэзіі А. Куляшова – у адпаведнасці з эмацыянальным настроем і філасофскай насычанасцю вершаў, заканамернасцю развіцця таленту.

Схільнасць да літаратурнай творчасці ў Куляшова выявілася вельмі рана. Паводле слоў самаго паэта, ён памятаў свае вершаваныя спробы з чатырохгадовага ўзросту. У Саматэвіцкай школе-сямігодцы, дзе вучыўся А. Куляшоў, быў моцны літаратурны гурток, усе пісалі вершы, але вершы Аркадзя Куляшова выдзяляліся талентам і прафесіяналізмам. Дэбют юнага паэта адбыўся ў 1926 г. на старонках клімавіцкай газеты "Наш працаўнік". А пад час вучобы ў Мсціслаўскім педтэхнікуме (1928–1931) ён быў ужо вядомым паэтам.

**Чытальнік.** "Бывай..."

Бывай, абуджаная сэрцам, дарагая.

Чаму так горка, не магу я зразумець.

Шкада заранкі мне, што ў небе дагарае

На ўсходзе дня майго, якому ружавець.

Ці помніш першае нясмелае прызнанне?...

Над намі жаўранкамі звінеў і плакаў май.

Назаўтра золкае, туманнае світанне,

Суровы позірк твой і мой нямы адчай.

Пайшла ты, любая, пад гоман жоўтых сосен,

Пайшла, маўклівая, пад хваль жытнёвых шум,

Туды, дзе гойдала зялёнае калоссе

На сцежках ростані мой адзінокі сум.

Пайшла за ціхія, далёкія прасторы

Світальнай зоркай ты, што гасне ў сіняве.

Душы пакрыўджанай гарачыя дакоры

Слязой халоднаю застылі на траве.

Пайшла, пакінуўшы мне золкі і туманы,

Палынны жаль смугой акутаных дарог,

Каб я хвілінны боль і горыч гэтай раны

Гадамі ў сэрцы заглушыць сваім не мог.

Пайшла, ніколі ўжо не вернешся, Алеся.

Бывай, смуглявая, каханая, бывай.

Стаю на ростанях былых, а з паднябесся

Самотным жаўранкам звініць і плача май.

Бывай, абуджаная ў сэрцы, дарагая.

Твой светлы вобраз панясу я па жыцці.

На ўсходзе дня майго заранка дагарае,

Каб позна вечарам на захадзе ўзысці.

**Вядучы 1.** Аркадзь Куляшоў уваходзіў у паэзію імкліва. У дваццацігадовым узросце ён меў ужо тры зборнікі вершаў: "Росквіт зямлі", "Па песню, па сонца!", "Медзі дождж" і дзве паэмы "Крыўда" і "Аманал". Галоўнымі тэмамі ў творчасці гэтага перыяду сталі Першая сусветная вайна, рэвалюцыйныя падзеі, якія ўскалыхнулі ўвесь свет. Вершы паэта прасякнуты адчуваннем гістарычнай значнасці: парыванне да будучыні спалучалася з паглядам у мінулае да вытокаў сучасных падзей.

**Чытальнік.**

3 нагой ці рукой кароткай

Не знойдзеш ратунку і лек...

Ішло пакалечаных продкаў

Бяздомнае племя калек.

Дзе гарматы гул громаў сцелюць

I мёртвыя сняць навіну,

Уздымалася дужае цела

Вайною ісці на вайну...

Сяляне палацы палілі,

I ўсюды руіны ляглі, -

Дзе бога калекі малілі,

Дзе бога калекі клялі...

Гаворак было пра іх столькі...

Казалі яшчэ пра калек:

Яны раскідалі лістоўкі

Ля плыні вялікіх рэк.

Вяла іх і доўга і многа

Іх юная вера ў прасцяг...

Яны неслі крыўду на Бога

I новыя песні пра сцяг.

(урывак з паэмы "Крыўда")

**Вядучы 2.** Новы ўзровень светабачання і філасофскага асэнсавання жыцця праяўляецца ў творчасці А. Куляшова ў другой палове 1930-х гг. Вельмі істотнымі ў творчасці паэта з'явіліся паэма "У зяленай дуброве" і вершаваны цыкл "Юнацкі свет". У іх упершыню, мабыць, з такой выразнасцю і лірычнай непасрэднасцю раскрыў А. Куляшоў свой уласны ўнутраны свет. Вершы гэтага цыкла "Карусель", "Ельнік", "На сотай вярсце" – пра каханне, пра сустрэчы і ростані, пра радасць маладосці і салодкую самоту. Усё гэта выказана з вялікім даверам да жыцця, часу, адзначана інтэлектуальна-псіхалагічнай і паэтычнай культурай.

**Чытальнік.** Бюро даведак.

Выпускнік вясковай сямігодкі

Падышоў пад школьны ганак. Сходкі

На спякоце летняй млеюць, спяць,

Узыходзіць ён: ледзь-ледзь рыпяць.

Ён вучыўся тут гадоў з сямі,

Потым свет пабачыў не ў лятунках,

Тросся ў пасажырскіх па чыгунках –

Адвыкаў ад школьнае сям'і.

Не адвык.

Цяпер рашае гэтак:

Ад дажджу зайдуся, ад расы,

Кінуся ва ўсе бюро даведак,

Пазнаходжу хлопцаў адрасы.

3 невядомае для нас прычыны

Не з хлапцоў пачаў ён, а з дзяўчыны

Пошукі вандроўныя свае

(А для гэтага прычын стае).

Вопратка яго з дажджу дыміцца –

Ён яшчэ пад сонцам не прасох;

Шлях размыты, на траве пясок...

Тут прайшла нядаўна навальніца.

Кій нясе. У бакавой кішэні

Залатое вечнае пяро.

Хмар апошніх адплываюць цені.

На краю сяла стаіць бюро.

Ён бяжыць з гары, мінае гаці...

Там жыве тае дзяўчыны маці.

У яе даведку можна ўзяць.

А яна? Падумае, што зяць.

Цяжка дыша, адчыняе дзверы,

У руках пяро з лістком паперы –

Вось і скончыў пошукі свае...

Вось і маці. Ён пазнаў яе.

Маці зяця кліча да стала,

Шчасця міскай поўнаю частуе,

Згадвае пра дочку дарагую,

Што ў гасцях нядоўга пабыла.

Як гасціла тут і як даўно,

I куды паехала – патроху

Маці ўсе раскажа. У акно

Госць глядзіць на доўгую дарогу.

А назаўтра затапіла печ...

А яму дамоў збірацца трэба,

Толькі шкода (вось якая рэч!)

I хацінкі гэтае і неба.

А чаму – не знае сам як след.

Ён не муж дзяўчыны, не каханак.

А яна яму, як светлы ранак,

Як юнацкі непаўторны свет.

Маці за руку гасця ўзяла,

Колькі слоў сказала напаследак.

Адрас ёсць!

…………………………………………………….

Дыміць бюро даведак Пад гарою, на краю сяла.

**Вядучы** **2**. Але, усім нам добра вядома, што гэта быў за час – другая палова 30-х гадоў. Ён быў не надта спрыяльны да паэтычнага ўвасаблення: бясследна знікалі сябры і блізкія, набліжалася пагроза і да самаго паэта. Але ўсе гэтыя трагедыі Аркадзь Куляшоў не мог нават у думках звязаць з іменем "правадыра ўсіх народаў". Сведчанне гэтаму і яго верш "Бацька".

**Вядучы 1.** Чарговым этапам у развіцці таленту паэта былі гады Вялікай Айчыннай вайны. У першыя дні чэрвеня А. Куляшоў, знаходзячыся ў Мінску, бачыў бамбёжкі і разбурэнні. Давялося пакінуць родную Беларусь, перажыць разам з многімі савецкімі людзьмі горыч адступлення. Пехатой дабраўся паэт да Оршы, затым – цягніком да Калініна, дзе добраахвотна ўступіў у рады Чырвонай Арміі. Пасля праходжання курса падрыхтоўкі ў ваенна**-**палітычным вучылішчы пад Ноўгарадам служыў у армейскай газеце "Знамя Советов". У час вайны А. Куляшоў напісаў колькасна няшмат вершаў, але большасць твораў набыла сапраўдную вядомасць і трывала замацавалася ў літаратуры.

Балады "Млынар", "Над брацкай магілай", "Балада аб чатырох заложніках", "Камсамольскі білет", "Маці", паэмы "Сцяг брыгады", "Прыгоды цымбал", "Дом № 24" з'явіліся паэтычнымі ўвасабленнямі мужнасці народа і яго трагедыі. Нават і сёння, калі зарубцаваліся раны, нарадзіліся і выраслі новыя пакаленні, якія не бачылі жахаў вайны, нельга чытаць без хвалявання куляшоўскі "Ліст з палону" – трагічны маналог беларускай дзяўчыны, вывезенай ў Нямеччыну.

**Вядучы 2.** У 1944 г. Аркадзь Куляшоў вярнуўся ў вызвалены Мінск. Яшчэ дыміліся руіны разбураных будынкаў, але шчасце мірнага жыцця ўжо здавалася рэальным і блізкім. Светлай радасцю міру, стваральнай працы, адчуваннем новых перспектыў жыцця былі прасякнуты многія творы А. Куляшова першага пасляваеннага часу:

Вось на момант зямля прыпынілася

I на ўласнай застыла асі,

Каб запомніць: і як вам любілася,

I як лёгка вас коні вязлі.

Усе найлепшыя фарбы знаходзіла,

Перайначвалася на вачах.

Як раней толькі сонца ўзыходзіла,

Заліваючы промнямі шлях.

Гэтым святлом былі азораны паэма "Новае рэчышча" і многія вершы. Але назаўсёды засталася памяць пра вайну, яе выпрабаванні, яе строгую меру чалавечай вартасці і жыццёвых каштоўнасцей.

**Вядучы 1.** Пачатак 50-х гг. для паэта быў нялегкай парой. Узнікала неабходнасць выпрацоўкі якасна новай духоўнай асновы творчасці. Да гэтага схілялі і пэўныя перамены ў грамадскім жыцці. Вершы "Размова з патомкам", "Маё пасведчанне", "Маё сэрца ў бары", "Інтарнацыянал" сведчаць, што А. Куляшоў ужо адкрываў у іх новыя духоўныя далягляды. У гэтых вершах яшчэ глыбей усведамлялася маральна-палітычнае адзінства народа і інтарнацыяналісцкі характар духоўнага свету савецкіх людзей.

**Чытальнік.** "Маё пасведчанне"

Дадзена яно сабе самому

У тым, што нарадзіўся ў год вайны.

Нянек не было ў мяне, вядома,

Песень не спявалі мне яны.

Думала вайна, як кананада

Лепей ёй мяне закалыхаць;

Клапацілася, як лепш блакадай

Рукі мне і ногі спелянаць.

Шмат вайной людзей закалыхана,

Многа спіць іх у зямлі сырой.

Выйшаў я на бой смяротны рана

3 нянькаю напрошанай людской.

Колькі раз мне на гарах, на сопках

Засцілала свет вайны імгла?

Колькі раз паставіць куля кропку

Пад маім пасведчаннем магла?

Зведаў я ўсе бітвы на планеце,

Кожны дзень ішоў з агню ў агонь.

Трыццаць сем гадоў жыву на свеце –

Болей чым трынаццаць тысяч дзён.

3 баявою выкладкай салдата

Праз эпоху бур праходжу я.

Колькі год мяне чакае хата,

Мой бацькоўскі кут, мая сям'я?

Забяжыш, бацькоў абдымеш, жонку

I дзяцей прытуліш да грудзей,

Да ізноў – калонам наўздагонку –

У бой за мір і шчасце для людзей.

У суровы век жыву сурова,

Жыць інакш не здолеў бы зусім.

Сведчаннем таму вось гэта слова,

Што пранёс я праз агонь і дым.

Сведчаць гэта ўсё лясы і гаці,

Сведчыць гэта ўсё Зямля сама –

Круглы шар, падобны да пячаці,

На якім жыву я не дарма.

**Вядучы 2.** Выразіць час і сябе ў гэтым часе падуладна сапраўды толькі магутным талентам. А. Куляшоў не паддаваўся каманднаму мадэляванню свайго таленту, не паддаваўся меркантыльнасці. Ён проста змаўкаў на час, адыходзіў у іншыя сферы творчасці, каб потым на новай ноце філасофскага асэнсавання даць ім мадэль сучаснага адчування.

І калі нават у літаратурных колах пачалі гаварыць аб тым, што Куляшоў уласна як паэт скончыўся, ён пачынаў змяшчаць у друку вершы такога інтэлектуальнага і грамадзянскага напалу, што зноў выклікаў здзіўленне. Прыклад гэтаму – выдадзены ў 1964 г. зборнік вершаў "Новая кніга", які стаў вялікай паэтычнай з'явай па сваёй духоўнай значнасці і мастацкіх масштабах. "Новая кніга" сцвердзіла выхад беларускай паэзіі на новыя рубяжы. Творы, змешчаныя ў ёй, варта разглядаць у шырокім кантэксце. Паэзія А. Куляшова паўстае як адзін скразны маналог пра час, пра лёс людзей і ўсяго чалавецтва, як разважанні і думкі чалавека, які заняты карэннымі пытаннямі жыцця, жыве напружана і адказна. Маналог паэта ўключае ў сябе розныя пласты чалавечага вопыту: традыцыйныя, спрадвечныя адносіны чалавека з прыродай і ўяўленні сучаснай навукі, нацыянальна-непаўторнае і агульначалавечае.

**Чытальнік.**

Мне кожны год, нібы жыццём другім,

Жыць у дваццаты век наш давялося...

Я – акіяна жытняга калоссе:

Мільёны лёсаў змешчаны ў маім,

Яшчэ да дна не вычарпаным лёсе.

Не золатадабытчык і не бос –

Дваццатым векам вызвалены атам,

Жылплошчу пазычаю я ў нябёс,

Каб быць для іх таварышам і братам.

Але і гэта не апошні лёс,

Які мне векам суджаны дваццатым.

Ператварацца буду зноў і зноў

3 ідэі ў плоць, з жыцця ў жыццё другое...

Жыву, і пачуццё ў мяне такое,

Як быццам мне не пяцьдзесят гадоў,

А пяць стагоддзяў – самае малое.

**Вядучы 1.** Не размінулася "Новая кніга" і з адным з самых запаветных пачаткаў лірыкі А. Куляшова – высакародным і святым пачуццём кахання. Нязменнае, нязгаснае, яно не пакінула паэта, з'ядналася з усім астатнім, што хвалявала яго. Гэта пачуццё набыло новы масштаб, новыя душэўныя вымярэнні, аб ім піша чалавек, які шмат зведаў і перажыў, і радасныя ўзлёты сыходзяцца ў ім з трывожным роздумам, суровай памяццю.

**Чытальнік.** Мне сніўся сон

Мне сніўся сон: ты адляцела ў вечнасць

I зоркай там зрабілася між зор.

А я, душы і цела супярэчнасць,

Жыву – не звар'яцеў і не памёр.

Штовечар сэрца ходзіць на спатканні,

Насунуўшы на вочы капялюш.

Прызнацца хоча некаму ў каханні,

Ратуючыся ад пакутных сцюж.

Але ні косам, ні сукенцы белай

Не аддае сардэчнай цеплыні,

А ўсё глядзіць з тугой незразумелай

На зорныя халодныя агні.

I ўсё яму сустрэч таемных мала,

I не хапае для вачэй святла.

Чаму, калі зямлю ты пакідала,

Яго ў свае ўладанні не ўзяла?

**Вядучы 2.** Адразу пасля заканчэння "Новай кнігі" А. Куляшоў напісаў нізку вершаў, з'яднаных агульнаю назваю "Маналог" і прысвечаных сябрам юнацтва Ю. Таўбіну і З. Астапенку. Гэта дружба ўсё жыцце была адной з найбольшых духоўных каштоўнасцей А. Куляшова. Гаворачы пра біяграфіі паэтаў, А. Куляшоў задумваецца аб вартасці чалавечага жыцця, аб пашане да тых, "хто шмат зрабіў, пражыўшы мала", аб барацьбе і творчасці, аб трывогах неспакойнага веку, аб сваім абавязку перад сябрамі, людзьмі, жыццём, абавязку перад паэзіяй.

Нашто мне зрок, навошта гучны крок,

Хвілін імклівасць, цішыні хвіліны,

Турботы дня, апошнія навіны,

Крывёй не перагнаныя ў радок?

Гэта – маналог-размова з часам і з вечнасцю, з сусветам і з адным чалавекам.

Ёсць у А Куляшова і аўтабіяграфічныя творы. Адзін з іх – паэма "Далёка да акіяна" – шырокае ліраэпічнае палатно, на якім адбіліся сляды большай часткі жыцця паэта, яго маральная і філасофская канцэпцыя свету, страсная споведзь жывой памяці.

Адгукнецца з памяці

Змрочнай забыцця

Голас вострай памяці,

Гулкі бег жыцця...

У цэнтры паэмы лірычны герой, яго разгорнутая біяграфія, якая адначасова з'яўляецца біяграфіяй пакалення. Паэт светла расказвае пра гарадок сваей маладосці Мсціслаў: "Спіць пад ззяннем месяца, месца ўздоўж ракі, месца, што не месціцца назвай у радкі".

**Вядучы 1**. У 1976 г. выйшла з друку апошняя кніга А. Куляшова "Хуткасць". Гэта вяршыня творчасці паэта, кніга натхнёная. У ёй гучыць адчуванне няспыннага паскарэння бегу часу, які мяняе жыццё, свет, чалавека. Гэта кніга руху, развіцця, змен.

Ёсць хуткасць гуку, ёсць – звышгукавая,

Ёсць хуткасць зор, прыкметная для ўсіх.

Яшчэ ёсць хуткасць думкі, хуткасць тая,

Што, як святло, стагоддзе абганяе,

3 тысячагоддзем размаўляе ўслых.

("Хуткасць")

У кнізе немагчыма вылучыць нейкі асобны матыў. Паэт гаворыць пра вернасць каханню, высокую маральнасць паводзін, натхнёную адданасць справе, пра прызначэнне паэзіі, грамадзянскі абавязак паэта.

Хачу, каб так і слова – не жалезнае,

Знаёмае з пакутай і слязьмі, –

Ад славы і імёнаў незалежнае,

Трымала сувязь з часам і людзьмі.

("Зайздрошчу я мастам...")

Апрача вершаў у кнігу ўвайшлі дзве паэмы: "Хамуціус" і "Варшаўскі шлях". У драматычнай паэме "Хамуціус" аўтар расказвае пра апошнія дні змагання Кастуся Каліноўскага. Каліноўскі ў паэме – гэта складаная, духоўна багатая асоба з цвёрдымі ідэйна-маральнымі перакананнямі, гэта таленавіты і адукаваны чалавек, які ўсе свае сілы аддае барацьбе за сацыяльнае і нацыянальнае разняволенне.

Край беларускі, з матчынай калыскі

Да гэтых дзён, мне дарагі і блізкі.

Я сын яго і ганаруся тым,

Што з ім паветрам дыхаю адным.

Я знаю, маюць права ўсе народы

Наўвагу праўды, шчасця і свабоды.

Я зычу ўсім дабра.

Паэма "Хамуціус" з'яўляецца яшчэ і зваротам-папярэджаннем да кожнага аб тым, што нядбанне бліжняй і даўняй гісторыі, спроба ўхіліцца ад жыццёвых праблем абавязкова прыводзіць да непапраўнай трагедыі.

Памяці А. Твардоўскага, з якім А. Куляшова звязвала шматгадовае трывалае сяброўства, прысвечана паэма "Варшаўскі шлях". Ставячы А. Твардоўскага ў адзін рад з А. Пушкіным і М. Лермантавым, ён пісаў:

Не веру я, што Пушкіна Дантэс,

Што Лермантава, некалі Мартынаў

Забіў. Не веру! Волатаў скасіла

Паэзія, а ворагі – пасля...

**Вядучы 2**. У паэзіі згарэў і Аркадзь Куляшоў. Але ён жыве сярод нас, дзякуючы сваёй паэзіі, жыве песняй "Алеся", радкамі, што ў наш тлумны і супярэчлівы час прыносяць душэўнае пастаянства, раўнавагу, дазваляюць аптымістычна глядзець на свет і людзей.

**Вядучы 1.** На працягу ўсёй сваёй творчай дзейнасці Аркадзь Аляксандравіч Куляшоў напісаў каля дваццаці кніг і паэм. Добра вядомы чытачам і яго пераклады, высокія па майстэрству: "Мцыры" і "Дэман" Лермантава, "Яўгеній Анегін" Пушкіна, "Спеў аб Гаяваце" Лангфела, "Энеіда" Катлярэўскага, паасобныя вершы і паэмы Шаўчэнкі, Маякоўскага, Ясеніна, Гамзатава. Адной з самых высокіх узнагарод, якія атрымаў народны паэт Беларусі за сваю творчаю дзейнасць – Дзяржаўнай прэміі БССР імя Я. Купалы – ён быў удастоены за заслугі ў галіне паэтычнага перакладу. Дзяржаўную прэмію СССР – атрымаў за паэму "Сцяг брыгады" ў 1946 г.,
у 1949 – за паэму "Новае рэчышча".

За заслугі ва ўмацаванні ўзаемасувязі братніх культур і плённую працу па распаўсюджванні твораў украінскай літаратуры паэту было прысвоена ганаровае званне Заслужанага работніка культуры Украінскай ССР.

Спрабаваў свае сілы А. Куляшоў і ў галіне кінематографа. Разам з
М. Лужаніным ён стварыў сцэнарыі мастацкіх фільмаў "Запомнім гэты дзень" і "Першыя выпрабаванні", сумесна з А. Кучарам – сцэнарый фільма "Чырвонае лісце".

Паводле вершаў А. Куляшова кампазітары І. Лучанок, І. Палівода, А. Багатыроў склалі песні і рамансы, а Г. Вагнер паводле паэмы "Песня аб слаўным паходзе" зрабіў тэлеоперу. Імя Аркадзя Аляксандравіча Куляшова носіць Магілёўскі дзяржаўны ўніверсітэт.

***В.А. Чумакова,***

***намеснік дырэктара***

***УК "Магілёўская абласная бібліятэка імя У.І. Леніна"***